**EELNÕU 2022/111**

**KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon |  |
| kultuuri- ja spordikomisjon | JK |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |

**VILJANDI LINNAVOLIKOGU**

OTSUS

### 29. september 2022 nr

Viljandi linna osalemine sihtasutuses

Viljandi Muuseum

Viljandi linna ja Kultuuriministeeriumi vahel on aastaid toimunud kirjavahetus seoses Kultuuriministeeriumi poolt tehtud ettepanekuga asutada ühiselt Eesti Vabariigiga sihtasutus Viljandi Muuseum.

12.09.2014 kohtus tolleaegne Viljandi linnapea Ando Kiviberg tolleaegse Kultuuriministeeriumi kantsleri Paavo Nõgenega. Sellele kohtumisele järgnes Kultuuriministeeriumi kiri (19.09.2014) linnavalitsusele ettepanekuga kaaluda ideed luua riigile kuuluva Viljandi Muuseumi (mille koosseisus on ka Mart Saare majamuuseum Hüpassaares) ning linnale kuuluvate Kondase Keskuse ja Viljandi Vana Veetorni baasil sihtasutus, mille asutajateks on Eesti Vabariik ja Viljandi linn. Tekiks uus organisatsioon, mis seoks samas kultuuriruumis tegutsevad üksused märgilise tähtsusega tervikuks.

Kultuuriministeeriumi ettepanek oli selline, et Viljandi Muuseumi muuseumikogu omanikuks jääks endiselt riik ning see antakse sihtasutusele lepingu alusel tasuta kasutamiseks. Lepingus nähakse ette ülesanded muuseumikogu hoidmisel ja kasutamisel, muuseumikogu täiendamise kohustus ja kasutamise tähtaeg (seni olid teiste taoliste sihtasutustega sõlmitud lepingud olnud tähtajatud). Kultuuriministeerium oli valmis tagama sihtasutusele iga-aastase tegevustoetuse Viljandi Muuseumi 2014. aasta riigieelarvelise toetuse mahus seni, kuni sihtasutus vastutab riigile kuuluvate museaalide eest. Seega, riigi toetuse jätkumise garantiiks oli muuseumikogu ning riigil ei olnud plaani ega soovi Viljandiga seotud muuseumikogu Viljandist ära viia.

29.12.2014 saatis linnavalitsus Kultuuriministeeriumile vastuse, milles anti teada, et ollakse valmis asuma läbirääkimistesse riigiga loomaks Viljandi Muuseumi baasil ühist sihtasutust, kus lisaks Kultuuriministeeriumile ja Viljandi linnale osaleb ka Viljandimaa Omavalitsuste Liit. Anti teada ka seisukohad, millistest sooviti läbirääkimiste puhul lähtuda. Oluliseks peeti sihtasutuse Viljandi Muuseumi kui maakondliku museoloogilise keskuse jätkusuutliku arengu tagamiseks senisest suuremat riigipoolset toetust. Teiseks anti teada, et sihtasutuse loomiseks on vajalik riigipoolne alginvesteering. Kolmandaks oli oluline, et sihtasutuse Viljandi Muuseumi iga-aastase riigieelarvelise toetuse (ja toetuse võimaliku muudatuse) aluseks on riigi kultuuriasutuste majanduskulud ja kultuuritöötajate palgatase (ja võimalikud muudatused). Tehti ka ettepanek sihtasutuse moodustamiseks ja esitatud ettepanekute ning mitmete teiste küsimuste lahendamiseks moodustada ühine läbirääkimiste komisjon.

10.02.2015 sai linnavalitsus Kultuuriministeeriumilt vastuse koos põhikirja projektiga ja museaalide kasutamise lepingu projektiga. Vastuses anti teada, et rahastamisprobleemide lahendamine ei sõltu sihtasutuse asutamisest või mitteasutamisest ning Kultuuriministeerium seisab iga aasta riigieelarve läbirääkimistel valdkonna lisarahastuse taotlemise eest.

15.04.2015 toimus ühine nõupidamine kõikide osapoolte osavõtul, kus otsustati, et Viljandi Linnavalitsusel ja Viljandimaa Omavalitsuste Liidul tuleb kooskõlastada loodava sihtasutuse põhikiri ning selgitada välja varad, mis antakse üle sihtasutusele.

27.08.2015 võttis volikogu vastu otsuse nr 192 „Viljandi linna osalemine sihtasutuses Viljandi Muuseum“, milles volikogu otsustas osaleda läbirääkimistel sihtasutuse asutamiseks.

7.09.2015 moodustas linnavalitsus korraldusega nr 652 ajutise komisjoni läbirääkimiste pidamiseks Kultuuriministeeriumiga sihtasutuse Viljandi Muuseum loomiseks. Komisjoni esimeheks nimetati Peep Aru. Komisjoni liikmeteks määrati Helir - Valdor Seeder ja Jaak Allik.

28.01.2016 volikoguks oli linnavalitsus ette valmistanud eelnõu osalemise kohta sihtasutus Viljandi Muuseum asutamisel, kuid volikogus see arutusel ei olnud.

20.07.2016 sai linnavalitsus uue kirja Kultuuriministeeriumilt ühise sihtasutuse loomise eesmärgil, millele oli lisatud põhikiri, asutamisleping ning museaalide kasutamise leping. Selles andis ministeerium teada, et eelnõu edastamiseks Vabariigi Valitsusele nõusoleku saamiseks vajatakse Viljandi Linnavolikogu otsust asutamises osalemiseks. Vastavalt eelnevatele kokkulepetele oli asutamislepingut täiendatud Viljandi linna poolse panusega anda sihtasutusele asutamisel üle mitterahalise sissemaksena hoonestatud kinnistu asukohaga Johan Laidoneri plats 5c.

8.08.2016 arutas linnavalitsus istungil ajutise komisjoni ettepanekuid ning nende ettepanekute baasil saatis 16.08.2016 tolleaegne linnapea Ando Kiviberg linna ettepanekuid sisaldava kirja Kultuuriministeeriumile. Ettepanekud olid järgmised:

1. Lisada asutamislepingusse ühise tegutsemise eesmärk: Tagada jätkusuutlik ja kestev sihtasutuse areng paikkonnaga seotud muuseumikogu läbi, kahepoolselt üleantava materiaalse baasi ning nendega seotud tegevuste finantsiliste toetuste abil. Riigi poolt sihtasutusele halduslepingu alusel üleantav muuseumikogu säilitatakse alaliselt sihtasutuses Viljandi Muuseum.

2. Asutamislepingus fikseerida, et Kultuuriministeerium tagab investeeringud loodava sihtasutuse taristu parendamiseks.Viljandi linn omalt poolt aitab kaasa optimaalsete investeerimislahenduste leidmisele, investeeringutega seotud võimalike vormiliste asjaajamiste kiirele menetlemisele ja organisatoorsete küsimuste lahendamisele.

3. Asutamislepingusse viia sisse, et riigieelarvelise tegevustoetuse suurus ja selle iga-aastane muutus on samadel alustel teistele analoogsetele asutustele (riigimuuseumid) eraldatavate rahaliste vahenditega. Kultuuriministeeriumi poolt näha ette rahalised vahendid töötasu vahe katmiseks, kui see saab olema erinev tänase asutuse juhi töötasust, e) riigi poolt kehtestatud nõuete (miinimumpalga tõusu, uute maksumäärade ja koormiste kehtestamisel jne) muutusel ka riigipoolse katte eraldamine selleks.

4. Asutamislepingus kinnitada, et Kultuuriministeerium võtab endale kohustuse tagada rahaline kate muuseumi varade kindlustamiseks ja muuseumikogu täiendamiseks (teavikud ja kunstiesemed), muuseumide infosüsteemi (MuIS) arendamiseks ning dokumendihalduse ja infoturbe kaasajastamiseks samadel põhimõtetel nagu toimub see analoogsete asutuste (riigimuuseumid) puhul.

Viljandi linn soovis, et enne linnavolikogu arutelu võtaks Kultuuriministeerium nimetatud seisukohad ja ettepanekud arvesse ning täiendaks vastavalt asutamisdokumente. Kui eelpool toodud ettepanekud oleks leidnud Kultuuriministeeriumi poolt heakskiidu, siis oleks saanud Viljandi Linnavolikogu jätkata omapoolset otsustamist sihtasutuse asutamisel osalemiseks.

Vahepealsel ajal kirjavahetust ei toimunud ning 12.07.2018 sai linnavalitsus kultuuriminister Indrek Saarelt järgmise kirja sooviga luua koos sihtasutus, selle juures oli ka ühiste kavatsuste protokoll, asutamislepingu ja põhikirja projekt. Kirja kohaselt oli ministeeriumi koostatud projektides arvestatud varasemaid Viljandi linna soove nii palju, kui see oli võimalik. Varem jutuks olnud Mart Saare majamuuseumi remonditööd olid lõpetatud, samuti ehitati Kultuuriministeeriumi eelarve toel muuseumi juurde tööriista- ja puukuur. Kultuuriministeerium jäi ootama Viljandi Linnavolikogu otsust, kuidas sihtasutuse asutamisega edasi minna.

28.08.2018 linnavalitsuse protokollilise otsusega vastati Kultuuriministeeriumile, et antud küsimusega tegeletakse ning otsusest antakse teada esimesel võimalusel.

Vahepealsetel aastatel kirjavahetust ei toimunud, kuid 1.05.2022 sai volikogu kirja Kultuuriministeeriumilt, milles tehti taas ettepanek alustada läbirääkimisi ühise sihtasutuse Viljandi Muuseum asutamiseks.

Viljandi Linnavolikogu esimees suunas Kultuuriministeeriumi kirja juunikuu volikogu eel komisjonidele arvamuse andmiseks. Enamik komisjone toetas ettepanekut alustada läbirääkimisi ühise sihtasutuse Viljandi Muuseum asutamiseks. Sotsiaalkomisjon soovis enne kutsuda koosolekule Viljandi Muuseumi esindaja ning Seeniorite Nõukoda ei võtnud otsust vastu.

Kuna enamik Viljandi Linnavolikogu komisjone toetas läbirääkimiste alustamist ning ka kaks otsust mitte vastu võtnud komisjoni ei olnud eitavad ühise sihtasutuse loomise suhtes, siis on mõistlik alustada läbirääkimisi Eesti Vabariigiga sihtasutuse Viljandi Muuseum asutamiseks. Ühise sihtasutuse loomise eesmärgiks on tekitada Viljandis tugevama kuvandiga mäluasutus, millel on suurem sisuline võimekus ning samuti pakkuda nii kohalikele elanikele kui linna külalistele veelgi paremat muuseumiteenust.

Kohaliku omavalitsuse korralduse seaduse § 22 lõike 1 punkti 25 ja sihtasutuste seaduse § 5 ja § 6 alusel Viljandi Linnavolikogu

**o t s u s t a b:**

1. Alustada läbirääkimisi riigiga ühiselt sihtasutuse Viljandi Muuseum asutamiseks.

2. Volitada linnapead alla kirjutama Eesti Vabariigi ja Viljandi linna ühiste kavatsuste protokollile.

3. Viljandi Linnavalitsusel esitada Viljandi Linnavolikogule heakskiitmiseks enne sihtasutuse registrisse kandmist sihtasutuse põhikirja ja asutamisotsuse projektid.

4. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

5. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d): Ene Rink

**Esitatud:** 22.08.2022

**Esitaja:** Viljandi Linnavalitsus **Ettekandja:** Madis Timpson

**Lk arv:** 5

**Hääletamine:** poolthäälteenamus

Seletuskiri

**Viljandi linna osalemine sihtasutuses Viljandi Muuseum**

Eelnõu eesmärk on Kultuuriministeeriumi ettepanekul asuda Eesti Vabariigiga läbi rääkima selleks, et koos asutada sihtasutus Viljandi Muuseum. Selle alustamiseks antakse linnapeale volitused ühiste kavatsuste protokolli allkirjastamiseks. Samuti antakse linnavalitsusele ülesandeks tuua volikogu ette sihtasutuse asutamisotsuse ja põhikirja projekt enne selle registrisse kandmist.

Kohaliku omavalitsuse korralduse seaduse § 22 lõike 1 punkti 25 alusel on valla või linna osalemise otsustamine äriühingus, sihtasutuses, mittetulundusühingus ning nendes osalemise lõpetamise otsustamine volikogu ainupädevuses.

Sihtasutuste seaduse § 5 ja § 6 alusel lepivad asutajad kokku asutamise tingimused ning seejärel kinnitatakse asutamisotsus ja põhikiri.

Kultuuriministeerium tegi käesoleva aasta mai algul Viljandi linnale ettepaneku veelkord kaaluda ideed luua riigile kuuluva Viljandi Muuseumi (sh Mart Saare majamuuseum Hüpassaares) baasil sihtasutus, mille asutajaks oleks Eesti Vabariik ja Viljandi linn. Tekiks uus organisatsioon, mis seoks samas kultuuriruumis tegutsevad üksused märgilise tähtsusega tervikuks.

Eesmärk on tekitada Viljandis tugevama kuvandiga mäluasutus, millel on suurem sisuline võimekus ning pakkuda nii kohalikele elanikele kui linna külalistele veelgi paremat muuseumiteenust.

Valitud on sihtasutuse vorm, kuna see võimaldab lihtsama ülesehitusega ning konkreetsete volituste ja vastutuse jaotumisega kahetasandilist juhtimismudelit. Nõukogu kavandab sihtasutuse tegevust, korraldab juhtimist ja teostab järelevalvet sihtasutuse tegevuse üle. Juhatus tagab sihtasutuse igapäevase majandustegevuse. Mõlemad organid vastutavad ka varaliselt sihtasutusele tekitatud kahju eest.

Sihtasutusel kui eraõiguslikul juriidilisel isikul on võrreldes riigi- ja munitsipaalmuuseumiga majandustegevuse korraldamisel teatud eelised, mis annab eeldatavalt ka paremad võimalused muuseumikogu eksponeerimisel ja täiendamisel. Tänapäevase muuseumi juurde kuuluvad hariduslik tegevus, tegevusruumid, samuti muuseumipood, mis annab muuseumile lisaks kogumis- ja säilitustööle kultuuriettevõtte rolli. Sellise asutuse opereerimine vajab vabamaid tegevusvõimalusi ja konkreetsemat juhtimismudelit kui seda võimaldab jäik riigiasutuse vorm, mis on mõeldud eelkõige riigivõimu teostamiseks ning administratiivseteks toiminguteks.

Sihtasutuse vorm annab muuseumile paindlikuma juhtimismudeli ning tagab kogukonna parema kaasatuse oma piirkonna muuseumi arendamisel, kui seda suudab pakkuda ministeeriumist juhitud riigiasutuse vorm.

Riik on valmis sihtasutusele tasuta võõrandama praegu Viljandi Muuseumi kasutuses oleva vallasvara, samuti J. Laidoneri plats 10 ning Hüpassaare kinnistu. Kõnealuse varaga teenitavat tulu on tulevikus võimalik täielikult kasutada sihtasutuse põhitegevusega seotud kulutuste katteks. Linn võiks kaaluda seda, et sihtasutusele võõrandada linnale kuuluva Viljandi Vana Veetorni kinnistu ja Kondase Keskuse, mis annab ühiselt asutavale sihtasutusele võimalusi täiendava omatulu teenimiseks. Kaalumist vääriks ka Viljandi ordulinnuse varemete või mõne muu sobiva kultuurirajatise liitmine sihtasutusega.

Seega ettepanek eeldab ennekõike just sisulist panust sihtasutuse juhtimisse nõukogu töö kaudu ning omanikupõhise koostöö kaudu kohaliku elu ja turismikeskkonna ühisel kujundamisel.

Sarnastel põhimõtetel on koos kohalike omavalitsustega asutatud või on hetkel asutamisel mitmed muuseumide sihtasutused ning heaks näiteks on ka SA Virumaa Muuseumid ning SA A. H. Tammsaare Muuseum Vargamäel, mis tegutsevad edukalt juba vastavalt 2002. ja 2003. aastast. Ühegi sihtasutuse puhul ei ole kohalikele omavalitsustele pandud täiendavaid kohustusi. Tasakaalus ja konservatiivse eelarve ning ülemääraste riskide võtmise eest vastutavad nõukogu liikmed, nii riigi kui kohalike omavalitsuste poolt määratud, ühiselt. Kultuuriministeeriumi senine kogemus näitab, et sihtasutuse vormis tööd alustanud muuseumid on suurendanud külastajate arvu ning muutunud laiema juhtimiskompetentsi toel kuluefektiivsemaks, mis aitab panustada rohkem muuseumi sisuliste eesmärkide saavutamisse.

Kui käesolev eelnõu leiab volikogus toetust, tuleb asutamisdokumendid valmis teha ning siis tullakse uuesti volikogu ette, et põhikiri ja asutamisleping kinnitada ning sihtasutus juba reaalselt luua.

Samuti on Kultuuriministeeriumi poolt saabunud ühiste kavatsuste protokoll, mis kujutab endast dokumenti, kuhu on kirja pandud esimesed ühised kavatsused riigi ja omavalitsuse poolt, mida on plaanis seoses SA Viljandi Muuseumi asutamisega ellu viima asuda.

On oluline, et linnal oleks võimalus kaasa rääkida Viljandi Muuseumi tuleviku kujundamisel. See teema on olnud väga pikalt arutluse all, kuid erinevatel põhjustel on varasemad arutelud pooleli jäänud.

(allkirjastatud digitaalselt)

Ene Rink

linnasekretär